Hei, denne artikkelen er over ett år gammel og kan inneholde utdatert informasjon

Det er liten uenighet om at cannabis øker risikoen for trafikkulykker, og særlig i kombinasjon med alkohol. Med økt bruk av cannabis ville man derfor forvente flere cannabisrelaterte ulykker. Knutsen viser imidlertid til at antallet trafikkdødsfall i Colorado har gått ned det siste året. Men denne nedgangen er del av en positiv trend gjennom flere tiår i USA og mange andre land og kan neppe forklares med legalisering av cannabis.

Derimot ser vi altså at blant de dødsulykkene som faktisk inntreffer, er cannabis stadig oftere involvert. Noen av testene som brukes for å fastslå cannabispåvirkning slår ut på ikke-virksomme nedbrytningsstoffer. Men blodprøver kan påvise konsentrasjonen av THC og dermed gi et mer korrekt bilde av graden av påvirkning.

Knutsen hevder også at legaliseringen har ført til mindre cannabisbruk blant mindreårige og viser til en artikkel av skribenten Jacob Sullum i Forbes i november i fjor. En måned senere skriver imidlertid samme Sullum at cannabisbruken i Colorado og Washington har gått opp siden legaliseringen. Tallene som har fått Sullum til å ombestemme seg, stammer fra en stor nasjonal undersøkelse som viste en signifikant økning i andelen som har brukt cannabis siste måned i hele befolkningen 12 år og eldre.

Det er ikke mulig å finne en positiv vinkling på de siste nyhetene om marijuanabruk i Colorado siden legaliseringen, skriver den ledende Colorado-avisen, Denver Post. Nasjonale undersøkelser bekrefter nå den økningen avisen hittil bare har kunnet observere ved selvsyn. Knutsen hevder at lovlig cannabis vil ha positive effekter fordi cannabis erstatter alkoholbruk, men tallene fra Colorado viser at alkoholbruken så langt slett ikke har gått ned - tvert imot har det vært en svak økning.

Antallet arrestasjoner for offentlig fyll og ordensforstyrrelser har også økt i samme periode. Undersøkelsen viser dessuten at misbruk av legemidler og andre stoffer har gått opp siden legaliseringen.

De ferskeste tallene i undersøkelsene stammer fra 2013, da cannabis for første gang ble lovlig. Den kommersielle omsetningen av cannabis kom imidlertid først i gang i januar 2014. Det vil derfor være interessant å følge utviklingen tett de neste par årene også. De egentlige konsekvensene av cannabislegaliseringen vil først bli synlige om noen år.

Kanskje er de tendensene vi ser nå en forbigående justering, kanskje er det første skritt i en langsiktig økning. Det er for tidlig å trekke klare konklusjoner, og det er først på lengre sikt vi kan si noe sikkert om resultatene av dette eksperimentet. Men det som finnes av data i dag, gir ikke grunn til begeistring.